Normalt er ministerafgange ikke noget, man fortæller til ret mange mennesker, fordi nyheden så vil ramme medierne ganske hurtigt. Men allerede for 14 dage siden meddelte erhvervs- og vækstminister Ole Sohn sin valgkreds i Slagelse, at han ikke agter at stille op ved næste folketingsvalg. Og det skete endda ved et åbent medlemsmøde.

»Det er imponerende godt gået, synes jeg. Men alle var enige om, at det ville være dumt at offentliggøre noget, når partiet lige var på vej ind i en urafstemning om den kommende formand,« forklarer Ole Sohn.

I går blev offentligheden så delagtiggjort i Ole Sohns beslutning. Når SF senere i dag offentliggør valget af partiets nye formand, ønsker Ole Sohn ikke længere at være en del af ministerholdet. I stedet ser han frem til at blive menigt medlem af SF’s folketingsgruppe, og fra den position har han planer om at udvikle nye centrumvenstre visioner for især erhvervspolitikken.

»Der er helt grundlæggende brug for en debat på venstrefløjen om, hvad det vil sige at være venstrefløj i en globaliseret verden. Mange af de svar, centrum-venstre tidligere gav, er helt ubrugelige i en globaliseret verden. Den debat vil jeg kaste mig ud i,« siger Ole Sohn.

Ret og pligt

Ifølge Ole Sohn har centrum-venstrepartierne i Danmark ikke haft nok fokus på, at det er nødvendigt at »gøre sin pligt, før man kræver sin ret«, og den diskurs ønsker han, at partierne igen skal samle sig om.

»Det velfærdssamfund, vi har i dag, har vores bedsteforældre bygget op gennem hårdt slid. I dag, når vi diskuterer vores velfærd, så diskuterer vi det som om, det er nogle privilegier, vi har, som vi skal forsvare. Men de privilegier er kommet til på baggrund af nogle principper og hårdt arbejde. Fokuserer vi for meget på at forsvare nogle privilegier uden at forsvare principperne, så mister vi begge dele,« siger Ole Sohn.

Forsømt debat

For at kunne opretholde velfærdssamfundets privilegier er det ifølge Ole Sohn nødvendigt at have produktion.

»Færre skal være på overførselsindkomst, og flere skal i arbejde. Det sker kun i en globaliseret verden ved at tage hensyn til de vilkår, der er i Danmark, så det kan svare sig at have en virksomhed i landet,« siger Ole Sohn og fortsætter:

»Når jeg hører debatten om virksomhedernes vilkår i Danmark og hører de udsagn, som Enhedslisten kommer med, så bliver jeg lidt bekymret over manglen på forståelse for, at konkurrencevilkår er helt afgørende for at få skabt arbejdspladser i Danmark,« siger Ole Sohn.

– Er det en debat, som venstrefløjen har forsømt?

»Jeg vil sige, at det er en debat, som ikke har været særlig fremherskende på venstrefløjen. Konkurrenceevne er også løn- og skatteforhold, og vi er som regel altid gået uden om skatten. Men virkeligheden er bare, at det har afgørende indflydelse på vores evne til at konkurrere med udlandet. Den debat føler jeg mig ikke sikker på er helt vedkommende for alle på venstrefløjen,« siger Ole Sohn.

– Kan du nu gøre dig friere tanker om centrum-venstre, end du kunne som medlem af regeringen?

»Ja, det er klart, at man som menigt folketingsmedlem kan være lidt friere i sit sprog, men jeg synes, at denne regering har lavet et regeringsgrundlag, der sætter fokus på at forbedre konkurrenceevnen. Det er derfor, vi laver reformer,« siger Ole Sohn.